text: Paris le 14 d'Octobre 1650.
  Il arriva le 7 du courant un valet de pied de madamoiselle qui apporta une lettre à monsr le duc d'Orleans de la part de cette Princesse, et partit de la Cour sans que personne en sceut rien. Lade lettre contient que ladite Princesse de Condé, les ducs de Bouillon et de la Rochefoucault estoyent arrivez en Cour, et qu'ilz avoyent esté tresbien receus de leurs Majestez et du Cardinal Mazarin, et qu'en suite ils avoyent eu une conference ensemble, de cinq heures, et qu'elle juge qu'ilz ont proposé de trouver les moyens de mettre en liberté les Princes et de s'accommoder avec eux au prejudice de S.A.R. et des Frondeurs.
  Il arriva mardy dernier, 11e du courant, un courrier de la Cour, nommé Deviset, exempt des gardes de la Reyne, qui a rapporté que le Roy estoit entré le 6 dans Bourdeaux à cheval et aussy Mazarin, qui estoit à costé de sa Maté où le peuple fit des grandes acclamations de: ‘vive le Roy’, et que le lendemain sa Majté en partit. Mr le Tellier, Secretaire d'Estat, a eu ordre de la Cour de mettre en liberté madame la duchesse de Bouillon et madamoiselle sa belle soeur, lesquels y sont pour present. On confirme le mariage du neveu du Cardinal, nommé Manchini, avec la fille du duc de Bouillon.
  Les ennemis ont abandonné Mouzon à cause du mauvais temps et du debordement de la Meuse, et ont esté contraints d'abandonner leur canon.
  
  Dimanche dernier le sr le Tellier, Secretaire d'Estat, alla visiter mr le Prince de Condé par ordre de la Cour, ce qui donne bien de la jalousie au duc d'Orleans, et au duc de Beaufort, au Coadjuteur de Paris et a tous ceux de leur party.
  Le duc d'Espernon estant exclus, luy et sa posterité, à jamais du gouvernement de Guienne, cela a tellement faché le comte de Candale qu'il s'est retiré de la Cour apres avoir dit quantité de paroles injurieuses contre le Cardinal Mazarin.
  L'on escrit aussy de Bourg du 3me que la Princesse de Condé fut conduite chez le Roy par madamoiselle de la Meilleraye, que le duc de la Rochefoucault menoit, et estant chez la Reyne elle se jetta à ses pieds, la suppliant d'avoir pitié du Prince de Condé, son mary, et les ducs de Bouillon et de la Rochefoucault ayant fait le semblable, allerent veoir le Cardinal, lequel leur donna à dis ner et à souper, et la Reyne à la Princesse de Condé.
  Le duc de Bouillon coucha dans la chambre du Cardinal Mazarin, et le duc de Rochefoucault dans le lict du sr Guitault, Capne des gardes de la Reyne, et la Princesse de Condé et le duc d'Enguin son filz chez la Mareschale de la Meilleraye.
  Tout le Parlement de Bourdeaux a esté saluer leurs Majestez en robes rouges; mr Dusault, Advocat General, fit une harangue admirable au Roy et à la Reyne et en suite à mr le duc d'Anjou.
  Ledit Parlement n'a point esté rendre ses submissions au Cardinal Mazarin, et n'y iront point si le Roy ne leur commande.
  Les jurats avoyent esté à Bourg porter les clefs à sa Majesté et luy faire les presents accoustumés, et entre autres une tappisserie toute relevée de fleurs de lys d'or